b'\n_START_ARTICLE_\nPalmach\n_START_PARAGRAPH_\nPalmach (Hebraisk: \xd7\xa4\xd7\x9c\xd7\x9e"\xd7\x97, et akronym for Plugot Ma\xe1\xb8\xa5atz), var en regul\xc3\xa6r operativ Haganah-kampenhed som blev etableret i Pal\xc3\xa6stina under 2. verdenskrig i 1941. Enheden var aktiv til 1948 og oprerede under Pal\xc3\xa6stinamandatet._NEWLINE_Enheden blev etableret af det britiske milit\xc3\xa6r og Haganah med det form\xc3\xa5l at beskytte Pal\xc3\xa6stina mod truslen fra Nazi-Tyskland. Efter den britiske sejr ved El Alamein i 1942 gav briterne ordre til opl\xc3\xb8sning og afv\xc3\xa6bning af Palmach, som medf\xc3\xb8rte, at hele organisationen gik under jorden. Den britiske beslutning medf\xc3\xb8rte, at finansieringen af den nu illegale organisation Palmach oph\xc3\xb8rte. Det blev besluttet, at undergrundsbev\xc3\xa6gelsen skulle v\xc3\xa6re selvfinansierende ved at lade Palmach-soldaterne arbejde i kibbutzerne med blandt andet landbrugsarbejde, mod at de beskyttede kibbutzen. Palmach-soldaterne skulle hver m\xc3\xa5ned udf\xc3\xb8re otte dages milit\xc3\xa6rtr\xc3\xa6ning, 14 dages arbejde og have syv fridage._NEWLINE_Mellem 1945 og 1946 udf\xc3\xb8rte enheder fra Palmach flere angreb p\xc3\xa5 den britiske infrastruktur, broer (blandt andet Allenby-broen 19. juni 1946), jernbaner, radar-stationer og politistationer. Aktiviteterne stoppede ikke efter den sorte sabbat (29. juni 1946), da britiske styrker udf\xc3\xb8rte massearrestationer af Palmach- og Haganahledere. Palmach-enheder havde en hovedrolle i den arabisk-israelske krig 1948. Efter krigen blev Palmach overf\xc3\xb8rt til den nyoprettede israelske h\xc3\xa6r._NEWLINE_Medlemmerne af Palmach (Palmachniks) bidrog senere til at danne rygraden i den israelske h\xc3\xa6r og levere fremtr\xc3\xa6dende politikere, blandt andre general Moshe Dayan og premierminister Yitzhak Rabin.'